Zephany Nurse-saak: 'Ek sal haar nooit vergewe nie' | Maroela Media
Zephany Nurse-saak: 'Ek sal haar nooit vergewe nie'
Zephany Nurse se biologiese pa meen sy dogter is "geïndoktrineer" en dit het daartoe gelei dat hul verhouding gespanne is.
Morne Nurse het sy getuienis Dinsdag in die Wes-Kaapse hooggeregshof voortgesit en gesê hy sal nooit die vrou vergewe wat sy dogter byna 20 jaar gelede uit 'n hospitaal in Kaapstad ontvoer het nie. "Ek sal haar nooit vergewe vir dit wat sy gedoen het nie, nie totdat sy die waarheid aan my kind vertel nie."
Die vrou, wie se naam weerhou word om die identiteit te beskerm wat sy vir Zephany gegee het, is skuldig bevind op aanklag dat sy die drie dae oue babatjie op 30 April 1997 uit haar ma se hospitaalkamer ontvoer het. Sy is skuldig bevind op aanklag van ontvoering, bedrog en oortreding van die Kinderwet.
Zephany se ware identiteit is verlede jaar in Februarie bekend gemaak nadat sy haar biologiese sussie by dieselfde hoërskool as sy aangesluit en maats opgemerk het hoe baie hulle na mekaar lyk. Die tiener het haar pa daarvan vertel wat dadelik self ondersoek ingestel het en 'n maand later die Valke gekontak het. DNS-toetse het bevind dit is wel die Nurse-gesin se dogter na wie hulle bykans 20 jaar lank gesoek het.
Morne het aan die hof gesê toe hy aanvanklik met Zephany herenig is, was sy "in die wolke". Hy het verduidelik sy het vir hom gesê sy het altyd getwyfel of die mense saam met wie sy bly regtig haar biologiese ouers is. "Sy het gesê sy lyk nie soos hulle nie."
Volgens hom het die verhouding daarna "dormant" geword. Hy het gesê dit is die beskuldigde se skuld dat sy verhouding met sy dogter versuur het. "Toe die beskuldigde op borgtog vrygelaat is, het ek gevoel Zephany is geïndoktrineer. Ons verhouding het gesterf toe die beskuldigde uitgekom het."
Hy het gesê hy het 'n verhouding met sy dogter verlang, maar "ongelukkig gebeur dit nie".
Hy het aan die hof gesê sy ander drie kinders ly ook en hulle is desperaat om 'n verhouding met hul sussie te hê. "Hulle vra gedurig wanneer kom sy. Ek het nie antwoorde vir hulle nie."
Nurse het na die vrou gedraai en gesê: "Die enigste ding wat ek vir die persoon wil sê wat daar is, is dat jy ons in meer as een manier doodgemaak het. Sy [die beskuldigde] sal nooit weet waardeur sy ons gesit het nie."
Die vrou het nie enige teken van berou getoon nie en dit wou voorkom of sy 'n paar keer haar lag moes hou tydens Morne se getuienis.
Morne, duidelik ontsteld oor haar houding, het gesê: "Jy lag hier, hulle hou aan met lag, hulle sê lelike goed."
Hy het ook aan die hof gesê hy voel die staat het sy gesin in die steek gelaat en Zephany moes nooit toegelaat word om weer by die beskuldigde se man te gaan bly ná die vrou se inhegtenisneming nie.
Hy het getuig Zephany het vir hom gesê die beskuldigde het steeds by haar man gebly nadat sy op borgtog vrygelaat is, alhoewel sy beveel is om nie enige kontak met die tiener te hê nie.
"Sy gaan nie ons kies nie, dis normaal."
Morne het geweier om aan die hof te sê hoe hy voel oor die manier waarop Zephany grootgemaak is.
Zephra Nurse, Zephany se ouma aan haar pa se kant, het buite die hof aan verslaggewers gesê hulle het 18 jaar lank in skok geleef en sy [Zephany] leef nou maar die afgelope jaar met dié skok. "Dit moet baie, baie moeilik vir haar wees. Ons wil haar nie onder druk plaas nie."
Die jong meisie, wat nou 19 jaar oud is, het Dinsdag in camera getuig. Regter John Hlophe het beslis dat geen besonderhede van haar getuienis aan die media uitgelek mag word nie.
Die beskuldigde bly in aanhouding by Pollsmoor-gevangenis sedert haar borgtog teruggetrek is toe sy in Maart skuldig bevind is.
Die staat se finale getuienis ter verswaring van vonnisoplegging, Mike Barkhuizen, sal na verwagting Donderdag getuig.
16 000 wetstoepassers by Gauteng-stempunte ontplooi
Video: Polisie gekap oor hantering van verkragtings
Geen buitestaander weet werklik wat die betrokkenis dink en deurgaan nie. Tog verhoed dit ons nie om eie gevolgtrekkings te maak deur tussen die lyne te lees nie. Die suur houding teenoor die beskuldigde is natuurlik en sy het die biologiese ouers deur 'n moeilike byna twee dekades laat gaan. Die pa se weiering om in die hof te sê hoe hy voel oor die manier waarop Zephany groot gemaak is, vertel dat sy dogter 'n heerlike kinderlewe gehad het. Dat sy goed groot gemaak en liefdevol behandel is want as dit anders was sou hy met graagte daaroor gepraat… Lees meer »
Zephany, Blom dink mooi oor wat vandag gebeur het, jou skelm steel ma lag jou Pa uit, hy is dalk nie heeltemal wat jy sou kies nie, maar niemand is 100% perfek nie en belangrikste, Jou Pa het nooit ophou soek nie, hy moet jou oneindig liefhe!
Cherokee dit maak nie saak how goes die kind behandel was en grootgemaak is nie,feit is en bly dit was nie die groot maak ouers se voorreg nie. mense wie kinders steel verdien die galg. hulle het die hele uitgebreide nurse familie van die kind beroof. die vrou se man en susters kan ook nie onkunde pleit nie. how kry n mens n kind sonder om swanger te wees. alnal het geweet alles is nie pluis nie en tog het niemand navraag gedoen nie. dit was beslis soveel kere in die media how die ouers na hulle dogter gesoek het.… Lees meer »
gaan lees op fb "searching for angela and Sharona Poulton" van nog n moeder se soektog na haar vermiste kindertjies. laat ons bid dat haar kindertjies ook aan haar terugbesorg word viirdat sy sterwe.